b'\n_START_ARTICLE_\nMuc Mehko\xc5\xa1apek\n_START_PARAGRAPH_\nMuc Mehko\xc5\xa1apek je slovenska pravljice Bine \xc5\xa0tampe \xc5\xbdmavc iz leta 1998 in ime njenega naslovnega lika._NEWLINE_De\xc4\x8dku Maju, ki je \xc5\xbeivel v Drve\xc4\x8dem mestu, je nenehno zmanjkovalo \xc4\x8dasa. Muc Mehko\xc5\xa1apek mu je nekega dne napisal doma\xc4\x8do nalogo. Ko je de\xc4\x8dek opazil, da je naloga re\xc5\xa1ena, je samo strmel v zvezek, saj je vedel, da je ni uspel napisati, ker je bil preve\xc4\x8d utrujen. Naslednji dan bi se zgodba ponovila, \xc4\x8de de\xc4\x8dek ne bi ugotovil, da ima njegov muc \xc4\x8dude\xc5\xbeno mo\xc4\x8d. Muc Mehko\xc5\xa1apek ga je pou\xc4\x8dil, da je svet veliko lep\xc5\xa1i, \xc4\x8de si ga malce po\xc4\x8dasneje ogleda\xc5\xa1.\xc2\xa0\xc2\xbbKadar si najbolj utrujen, \xc5\xbeiv\xc4\x8den in nestrpen, si vzemi vsaj za muco \xc4\x8dasa, pa bo vse mehkeje, la\xc5\xbeje in bolj prav teklo\xc2\xab\xc2\xa0(\xc5\xa0tampe \xc5\xbdmavc 1998). Od takrat naprej si je Maj vedno vzel eno muco \xc4\x8dasa, njegove naloge pa so bile kljub temu urejene in pravo\xc4\x8dasno napisane. Maju je bilo hudo, saj je vedel, da ostalim otrokom \xc5\xa1e vedno zmanjkuje \xc4\x8dasa. Z Mehko\xc5\xa1apkom sta izvedla domiselno akcijo, s katero sta vsem prebivalcem Drve\xc4\x8dega mesta pokazala, da ostane ve\xc4\x8d \xc4\x8dasa tistim, ki se znajo zaustaviti in prisluhniti bli\xc5\xbenjemu._NEWLINE_Muc Mehko\xc5\xa1apek je torej preprosta re\xc5\xa1itev in odgovor vsem, ki trdijo, da nimajo \xc4\x8dasa, da svet danes pripada hitrim. Avtorica je namre\xc4\x8d preko literarnega lika sporo\xc4\x8dila, da imajo veliki problemi preproste re\xc5\xa1itve. Muc Mehko\xc5\xa1apek je pravo nasprotje vsem drve\xc4\x8dim in pohlepnim. Pre\xc5\xbeet je z obilo mehkobe in topline. Z njim so prebivalci Drve\xc4\x8dega mesta dobili novo enoto za \xc4\x8das. Za vse tiste, ki so si bili sposobni vzeti za eno muco \xc4\x8dasa, je postalo \xc5\xbeivljenje lep\xc5\xa1e in uspe\xc5\xa1nej\xc5\xa1e.'